海面慢慢恢復返平靜,隻船亦都定返落嚟。
眾人面前嘅魔迪加,全身佈滿傷痕,對眼無左眼珠,咩都睇唔到。
「魔迪加,乜你搞成咁嘅?」美國鷹抬高頭,打量半空中嘅魔迪加。
「喂你係咩人?竟然敢直呼本大爺個名?」魔迪加順住啲聲擰轉面。
「『本大爺欠你一個人情,依家還返俾你』。」Mike模仿魔迪加救左自己嘅嗰個口吻,然後親口致謝:「多謝你嗰日救左我。」
「哦,乜原來係你地,」
魔迪加聽完呢句,就認得出係Mike佢地:「唔洗講咩多謝,本大爺只係還你一個人情啫!」
「但係點解你對眼…」
「講起就火滾!帝洛斯條友挖我雙眼,仲想用我嘅魔怒火焰燒死我!不過佢應該無諗到,本大爺係唔會俾自己嘅火焰所傷。」
「即係…你輸左俾佢?」Mike問。
「無!本大爺無輸!如果唔係帝洛斯條友洗橫手、出陰招,本大爺一定唔會輸!」魔迪加怒氣衝天,狠得咬牙切齒。
「咕…」與此同時,佢個肚發出咕咕聲,「喂你地有無嘢食!本大爺肚餓呀!」
「Er…我地啲存糧就得返啲茄汁罐頭,你啱唔啱食?」美國鷹點算左一下啲存糧。
「本大爺要食啲有血有肉嘅嘢!」
「下?你唔係諗住食我地下話?」子瑜出聲問。
「呵!餓起上嚟,本大爺真係唔敢擔保!」魔迪加舔一舔脷。
阿鬼拎起船上幾支魚竿:「不如我地釣魚啦。」
「都好喎,釣到魚好過食罐頭。」Mike同埋其他人都覺得呢個主意幾好。
首先佢地先fing支竿出去,將半空上嘅魔迪加牽引上船,再遞碌魚竿俾對方,然後大家排排坐咁喺遊艇上釣魚。
「咕…」魔迪加個肚餓到係咁打鼓,「喂!有魚上釣未!本大爺好肚餓!」
「啱啱先坐低,邊有咁快呀。」Mike對佢講。
「再無魚上釣嘅話,本大爺餓起上嚟,真係會食人架!」
「得啦!俾啲耐心啦!」
「填飽個肚之後,本大爺要去帝洛斯報仇!」
「你連嘢都睇唔到,咁嘅情況你仲想去挑戰帝洛斯?」
「實力上,依家嘅我或者真係比唔上帝洛斯,不過本大爺就係唔甘心!明明我先係宇宙之王!」魔迪加感到深深不忿。
「呢鋪我撐你!帝洛斯殺死左我嘅朋友,我都要揾嗰條友報仇!」美國鷹眼神中閃過一絲恨意。
「喂!帝洛斯一定係要由本人親自處決,你地唔好諗住同我爭!」
「你依家連嘢都睇唔到,仲揾得到帝洛斯喺邊咩?」Mike就問。
「呵!雖然睇唔到嘢,但本大爺可以感受到帝洛斯嘅氣息。」
講完,魔迪加集中精神力,嘗試探測帝洛斯嘅位置:「嗯?奇怪!點解我感應唔到佢嘅氣息!」
「因為帝洛斯去左第二個時空。」Mike答。
「第二個時空?哼!我唔理!總之就算帝洛斯去到天腳底,本大爺都要揾佢出嚟!」
魔迪加一邊講,手中嘅魚竿一邊劇烈抖動。
有魚上釣,Mike佢地幫手扯起魚竿,結果釣左一條泥猛上嚟。
魔迪加成條魚就咁啪入口:「唔掂喎!都唔好食嘅!」
「頂你!有得食你就食啦!」
佢地釣魚充飢,填飽個肚,抖足精神之後就要繼續上路。
無論係要摷魔迪加出嚟,定還是要返去各自嘅時空,唯一辦法就只有穿過觀光塔上,嗰一道時空裂縫。
眾人照住地圖指示,向住觀光塔前進,魔迪加亦都隨行。
然而,帝洛斯有三個猛人手下,全部都係屬於A級怪物。
如要通去觀光塔,就必須先打敗嗰三隻強勁嘅外星人。